Ole Glahn (RV), 2005-05-19:
Og man kunne også sige, at der jo er en vis sammenhæng mellem den geografiske nærhed og demokrati, fordi der er nogle områder, hvor det er værdifuldt, at man har nogle fælles oplevelser, at man har nogle fælles problemer.
Det er også rigtigt, som Enhedslisten skriver, at der er eksempler på, at man nogle steder har vendt den her udvikling i kraft af lokale, fælles aktiviteter og indsatser, men så tror jeg netop, vi her er ved nerven, og så begynder vandene at skilles, for nerven i de steder, hvor man har ændret udviklingen, er jo netop de lokale kræfter, som er dem, der har fostret nogle ideer, der har realiseret dem i fællesskab, ofte i samarbejde med en kommune eller måske i nogle tilfælde også med private virksomheder.
De har oplevet glæden ved selv at være med til at bestemme, selv at være med til at tage ansvaret, og det er en væsentlig del af den proces.
Og det er vel egentlig en meget, meget fornem måde at have demokrati på.
Men hvis vi følger forslaget her, hvor det jo, som det også er understreget fra fru Line Barfods side flere gange i spørgsmålet her, er et frivilligt valg, om kommunen vil benytte sig af det, så er vi bekymrede over, at vi her fra Folketingets side skulle fokusere så kraftigt på lokalråd som en væsentlig del af løsningen, fordi vi derved kan sende signaler om, at det her nok er en af de bedste måder at løse de problemstillinger på, som vi har i dag, men som vi får forstærket efter den kommunalreform, vi nu får.
For som det fremgik netop af den ordveksling, der var med den tidligere ordfører, så bliver der jo færre politikere pr. borger, og det vil sige, at der bliver færre politikere, der kan gå rundt blandt borgerne og forklare, hvorfor man træffer den ene eller den anden afgørelse, drøfte med borgerne.
Så der bliver længere mellem borgeren og den valgte.
Men vi mener i Det Radikale Venstre ikke, at det er hensigtsmæssigt, at vi nu kommer med dette forslag, fordi der vil blive sat for meget fokus på det.
Det er det ene.
Og det andet er det, der har været fremme i debatten, at der er taget initiativ til, at der er nedsat en tænketank, som den radikale borgmester, Jørgen Sørensen, er formand for.
Den vil komme med et resultat her inden sommerferien.
Vi har forstået, at der vil komme en redegørelse for det her område fra ministerens side i løbet af efteråret.
Som vi ved, skal der også være kommunalvalg til efteråret, og jeg er da i hvert fald vidende om de steder, jeg færdes i kommunale kredse, at der ingen tvivl er om, at det lokale demokratis muligheder under de nye strukturer vil indtage en væsentlig del i denne valgkamp.
Det er jo sådan, at man kan sige, at om ikke på andre måder, og der er jo andre måder, hvorpå det er godt, vi får en kommunalreform, så er det i hvert fald godt for demokratiet, for den måde, demokratiet havde udviklet sig på i de eksisterende kommuner, kunne man godt sammenligne lidt med en logeform, hvor det har været meget lukkede rum, beslutningerne er blevet truffet i.
I Det Radikale Venstre er vi jo meget optaget af, hvordan vi sikrer, at demokratiet fortsat er udtryk for en levende debat og et levende engagement i den befolkning, som de folkevalgte også skal repræsentere.
Vi er af den opfattelse, at kvaliteten af de beslutninger, der skal træffes lokalt, stiger voldsomt i takt med, at man inddrager mange af dem, man kunne kalde konsekvenseksperter, mange lokale, mange af dem, der har indsigt på specielle områder.
Det vil sige, at tiden er inde til, at man lokalt får diskuteret, hvordan man i sit område vil sikre, at demokratiet kommer til at blomstre meget bedre, end det har gjort i det nuværende system.
Og det kan denne arbejdsgruppe jo formentlig komme med nogle belysninger af.
Jeg kan bare løfte sløret for noget af det: Det kunne være, at man, ligesom vi har i dette høje Ting, havde flere behandlinger af de forslag, der kom, at der var åbne drøftelser i kommunalbestyrelsen, hvor borgerne kunne deltage direkte, at man havde åbne udvalgsmøder, at man nedsatte ad hoc-udvalg, at man organiserede sig med nogle lokale foreninger, som gik sammen og sikrede, at deres beslutninger eller deres opfattelser blev indstillet til kommunalbestyrelsen.
Der er masser af muligheder.
Vi mener fra Det Radikale Venstres side, at det vil være at låse situationen nu, hvis vi fokuserer så meget på lokalråd, og derfor vil jeg her til sidst sige, at vi ikke på nuværende tidspunkt kan tilslutte os ideen om lokalråd.
Vi afventer den udvikling, der kommer til at ske, men så er jeg enig i det, der også er sagt her tidligere, at det meget vel kan blive aktuelt, at vi her i Folketingssalen kommer til at drøfte dette forslag igen.